Závery z konferencie

FINANCOVANIE 2018 LESY – DREVO

Na konferencii Financovanie 2018 Lesy – Drevo odzneli vyžiadané príspevky, ktoré sa vrátane diskusných príspevkov, zaoberali nasledovnou problematikou:

* riešenie otázok financovania podnikov v sektore lesného hospodárstva s dôrazom na možnosti využitia verejných zdrojov na financovanie lesníckych opatrení v kontexte vplyvu klimatických zmien,
* verejná podpora hospodárenia v lesoch všetkých vlastníkov s dôrazom na podporu bioekonomiky a ekosystémových služieb lesa,
* ekonomické a právne aspekty obstarávania služieb v lesnom hospodárstve v aktuálnych podmienkach,
* efektívne fungovanie trhu s drevom, ktoré bude viesť k vytvoreniu transparentného trhového prostredia a následnému dosiahnutiu dlhodobej ekonomickej prosperity a konkurencieschopnosti lesnícko-drevárskeho komplexu,
* možnosti energetického využitia dreva v aktuálnych podmienkach slovenského energetického priemyslu.

Účastníci konferencie sa zhodli na tom, že konferencia splnila cieľ. Z diskusie a prednesených príspevkov vyplývajú predovšetkým nasledovné neodkladné úlohy, na riešenie ktorých je nevyhnutná aktívna účasť aktérov rozhodovacích procesov na vládnej úrovni:

1. Zodpovedné obhospodarovanie lesných zdrojov, ktoré:
	1. bude viesť k ekonomickej prosperite producentov a spracovateľov drevnej suroviny,
	2. naplní celospoločenský záujem vyplývajúci z využívania lesných ekosystémov širokou verejnosťou,
	3. naplní ciele zodpovednej rozpočtovej politiky na miestnej i národnej úrovni.
2. Klásť väčší dôraz na evidenciu nákladov, ktoré vznikajú v súvislosti s poskytovaním ekosystémových služieb lesa, aby bolo možné ich reálne ocenenie a zavedenie platieb za tieto služby.
3. Zaviesť reporting o výsledkoch hospodárenia v lesoch tak, aby spoločensky zodpovedné podnikania v lesnom hospodárstve bolo zrozumiteľné pre širokú verejnosť.
4. Zabezpečenie efektívnych obchodných vzťahov na trhu s drevom v SR s cieľom účinného fungovania lesnícko-drevárskeho komplexu.

Načrtnuté problémy je potrebné hlbšie analyzovať a rozpracovať s odborníkmi vo všetkých oblastiach. Takto vypracované dokumenty sa musia alebo by sa mali stať súčasťou vládnej politiky, tak aby producenti aj spracovatelia prispievali k rozvoju slovenskej ekonomiky.

Vo Zvolene, 22.novembra 2018